als_Latn dik_Latn sag_Latn
Në fillim të gjithë e etiketuan si kampionatin më të bukur, më të rivalizuar, por askush si kishte bërë llogaritë siç duhet. Dikush për interesa publicitare, dikush sipas horizontit futbollistik personal. Por gjendja aktuale, kur ende mbeten edhe shumë takime deri në uljen e siparit, e dëshmon më së miri diçka të tillë, pra dështimin e strukturës aktuale të Superligës. Eshtë e vërtetë se lufta për titullin kampion është mëse e ndezur.
Kemi rivalitet në fushë dhe jashtë saj, kur nuk mungojnë edhe thumbimet e ndryshme mediatike midis protagonistëve. Por teksa në majë të klasifikimit të gjithë belbëzojnë, nga fundi i ka mbërthyer gjumi letargjik prej kohësh dhe janë kthyer pa dashje në “memecë”. Kemi 6 skuadra pa objektiva, pasi Elbasani dhe Apolonia, dy ekipe me tradita në futbollin tonë, duket sikur me qetësi, pa u ndier, e kanë marrë rrugën e teposhtës. Por edhe ekipet e tjera të parrezikuara janë duke shijuar pushime gjatë aktivitetit.
Duke parë problemet e fundit me teatër-futbollin e shfaqur në fushën e blertë nga disa skuadra, kemi nxitje të rivalitetit jashtë fushës së blertë. Ndërkohë që Komisioni i Etikës në fillim merr pamjen e një luftanije, e cila është e gatshme t’u ofrojë ndihmë të gjitha anijeve në vështirësi mes detit të trazuar të Superligës, pa dhënë kurrsesi drejtësi, por duke bërë “koka turku”.
A thua vërtet një lojtar, cilido qoftë ai, komploton një ndeshje, duke dalë jashtë dëshirës së presidentit?! Kurrën e kurrës jo, në futbollin tonë. Por ky komision nuk ka këllqe të merret me “peshqit e mëdhenj”, ndaj duke e parë si një anije (Etika), sapo nis lundrimin, menjeherë ndez sinjalin SOS duke kërkuar ndihmë për veten e saj. Sepse të paprekshmit nuk ngurrojnë t’i fyejnë edhe si të rrjedhur anëtarët e komisionit në fjalë, nëse ata guxojnë ta vënë gishtin në plagë. Me pak fjalë, ky komision është si gjilpëra me fijen në fund pa nyje! Populli thotë: fut e qit, por në fund nuk qep asgjë.
Për t’u rikthyer te struktura e kampionatit. Duket qartë se kjo strukturë me 10 skuadra është e dështuar, e nxituar në mendim, si një fëmijë shtatanik, dhe jo e mirëmenduar. Ose në të kundërt, llogaritë janë bërë lart (mes e sipër) dhe jo poshtë (mes e poshtë). Është njësoj si të veshësh në mëngjës (kur e bën gati për kopësht fëmijën) me kanatiere, pulovër, xhup, kapuç, në mes e lart; dhe pa mbathje, pantallona, çorape dhe këpucë, poshtë.
E tillë është edhe metafora e formulës së këtij kampionati, ku 6 ekipe janë pa objektiva në mesin e garës. Imagjinoni sikur ende të ishin në lojë të gjitha ekipet, s’do të kishin mundësi për aleanca në asnjë moment. Në bazë të logjikës sportive, ekipet aktuale që janë pa objektiva kanë të drejtë të “tolerojnë”. Duke pasur Kupën e Shqipërisë (ato skuadra që janë të kualifikuara) si të vetmin objektiv, asnjë ligj sportiv apo logjik s’mund t’i ndalë trajnerët të bëjnë “turn-over”, pra në sfidat e kampioantit, sidomos afër ndeshjeve të Kupës.
Ata kanë gjithë të drejtën e interesit të tyre të aktivizojnë formacionin e dytë, ose të lënë pushim lojtarët më të mirë që kanë në organikën e tyre. Personalisht, me modestinë më të madhe, do të propozoja strukturën me 12 ekipe, kur në përfundim të 2 fazave, pra 2 përballjeve me njëra-tjerën, gara të vazhdonte e ndarë në dy pjesë: 6 të parat ndeshen me njëra-tjetrën për objektiva madhorë, si fitimi i kampionatit dhe Kupat e Europës.
Ndërkohë, 6 ekipet e renditura në fundin e tabelës të ndeshen për mbijetesë. Më thoni, nëse veprohet kështu, cila skuadër do ta shiste vetveten? Asnjë, pasi shanset për të dalë nga objektivat janë minimalë, ose nuk ekzistojnë fare. Ndaj, duke qenë realist, mund të ecim përpara. Nëse një lojtar ndërhyn rrezikshëm mban përgjegjësi, nëse një arbitër gabon ndëshkohet, po për këtë katrahurë të strukturës së kampionatit aktual, cili regjizor i “Teatrit” mban përgjegjësi?
als_Latn als_Latn als_Latn als_Latn als_Latn als_Latn als_Latn als_Latn